Maailma paremikku kuuluvad takistussõitajd võistlesid Euroopas möödunud nädalavahetusel kahel suurturniiril, millest üks peeti Madalmaade pealinnas Amsterdamis, teine Austrias Glock`s Horse Performance Center`s Villachis. Grand Prix võidud läksid Hollandisse ja Suurbritanniasse.
Amsterdami võistluse tasemeks oli CSI4* ja see peeti koos Lääne-Euroopa koolisõidu MK-etapiga. 160cm kõrguste takistustega Grand Prix enam kui 100 000 eurose auhinnafondi oli välja pannud tuntud Madalmaade kasvandus Sterrehof ja sellest tulenevalt kandis põhisõit kasvanduse vast kuulsaima, tänagi veel Marc Houtzageriga võistleva, 19aastase Sterrehof`s Opiumi nime. Ümberhüpetele kvalifitseerus 13 võistluspaari, kelle hulgast suutis võidu kodumaale jätta mitte just tuntuim Madalmaade sõitja Willem Greve hobusega Carambole. Greve, kes hoiab Longines Ranking 197. positsiooni, suutis poole sekundiga edestada Egiptuse sõitjat Karim Elzoghbyt, kes saavutas teise koha hobusega Amelia ning rohkem kui sekundiga kolmanda tulemuse teinud valitsevat Maailma Karika hoidjat Daniel Deusseri, kes võistles hobusega Carriere. Kõik Amsterdami tulemused leiate aadressilt http://results.scgvisual.com/2015/amsterdam/
Austrias Villachs, kus CSI3* Grand Prix auhinnafondiks oli samuti 100 000 eurot, pääses seevastu ümberhüpetele vaid viis paari, kelle hulgas kaks Whitakeri. Ümberhüpete kiireima aja sõitis välja küll poolakas Jaroslaw Skrzycynski hobusega Crazy Quick, kuid neli karistuspunkti andis neile siiski vaid neljanda koha. Parima tulemusega võttis võidu mullu sügisel Stuttgardis Lääne liiga MK-etapi võitnud Suurbritannia paar William Whitaker ja Fandango, kelle legendaarne onu John Whitaker leppis hobusega Argento viienda kohaga. Teine oli Villachis 2013.a. Tallinnaski võistelnud türklane Omer Karaevli hobusega Tadjak ter Puttenen, kolmas Londoni olümpiahõbe Gerco Schröder korraldajatele kuuluva hobusega Glock`s Cognac Champblanc. Villachi võistluse tulemused on leitavad aadressilt http://eventcontent.hippoonline.de/985/985zeitplanDEU.htm?style=hippo